M.İbrahimqızı. Sağ olun, Oqtay müəllim. Mən də bu gün hörmətli həmkarım Musa müəllimin təqdim etdiyi “Qaçqınların və məcburi köçkünlərin (ölkə daxilində köçürülmüş şəxslərin) statusu haqqında” Azərbaycan Respublikasının Qanununda dəyişiklik edilməsini dəstəkləyirəm. Həqiqətən də, biz hər birimiz bunu minnətdarlıqla qeyd etməliyik ki, respublikamızda məskunlaşan 1 milyondan artıq qaçqın son illərdə yüksək səviyyədə, beynəlxalq standartlara, ən müasir tələblərə uyğun şəkildə yerləşdirilib. Respublikamızda, demək olar ki, qaçqın şəhərciyi ləğv olunub. Xüsusilə qeyd etmək istəyirəm ki, möhtərəm Prezidentimizin sonuncu fərmanı ilə yataqxanalarda və digər yerlərdə məskunlaşmış 700 qaçqın ailəsinin yaxın zamanlarda xüsusi qəsəbədə məskunlaşması ilə bağlı dövlət büdcəsindən vəsait ayrılıb.